CELEX: 32021R2065
Language: da
Date: 2021-08-25 00:00:00
Title: Kommissionens delegerede forordning (EU) 2021/2065 af 25. august 2021 om fastsættelse af en udsmidsplan for fiskeri efter pighvar i Sortehavet

26.11.2021   
               
               
                  DA
               
               
                  Den Europæiske Unions Tidende
               
               
                  L 421/14
               
            
         KOMMISSIONENS DELEGEREDE FORORDNING (EU) 2021/2065
         af 25. august 2021
         om fastsættelse af en udsmidsplan for fiskeri efter pighvar i Sortehavet
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF (1), særlig artikel 15, stk. 6, og
         ud fra følgende betragtninger:
         
                     (1)
                  
                  
                     Målet med forordning (EU) nr. 1380/2013 er gradvis at eliminere udsmid i alt EU-fiskeri, ved at der indføres en landingsforpligtelse.
                  
               
                     (2)
                  
                  
                     For så vidt angår Sortehavet fastsættes der i artikel 15 i forordning (EU) nr. 1380/2013 en landingsforpligtelse for alle fangster af arter, der er underlagt fangstbegrænsninger. I henhold til artikel 15, stk. 1, litra d), i forordning (EU) nr. 1380/2013 finder landingsforpligtelsen senest fra den 1. januar 2017 anvendelse på arter, som karakteriserer det pågældende fiskeri. Pighvar er en af disse arter.
                  
               
                     (3)
                  
                  
                     Den 20. oktober 2016 vedtog Kommissionen delegeret forordning (EU) 2017/87 (2) om fastsættelse af en udsmidsplan for fiskeri efter pighvar i Sortehavet, hvor der fastsættes en undtagelse begrundet i høj overlevelsesrate for pighvar fanget med bundsat gællegarn. Den blev anvendt fra den 1. januar 2017 til den 31. december 2019.
                  
               
                     (4)
                  
                  
                     Bulgarien og Rumænien har direkte fiskeriforvaltningsmæssige interesser i udnyttelsen af pighvar i Sortehavet. Den 12. februar 2021 forelagde disse medlemsstater Kommissionen en fælles henstilling med en anmodning om fornyelse af udsmidsplanen og undtagelsen begrundet i høje overlevelsesrater for pighvar fanget med bundsat gællegarn i Sortehavet. Den 15. juli 2021 forelagde disse medlemsstater en ajourført fælles henstilling. Der blev indhentet videnskabelige bidrag fra relevante videnskabelige organer vedrørende de høje overlevelsesrater for denne art.
                  
               
                     (5)
                  
                  
                     Den Videnskabelige, Tekniske og Økonomiske Komité for Fiskeri (3) (STECF) vurderede den ajourførte fælles henstilling og bemærkede, at der er behov for forbedringer af de fremlagte oplysninger. Kommissionen anerkender, at der findes videnskabelige undersøgelser (4), der viser høje overlevelsesrater for pighvar fanget af fartøjer fra ikke-EU-lande med gællegarn i Sortehavet. Da undersøgelserne vedrører samme havområde, art og redskaber som dem, der er omfattet af den undtagelse, der anmodes om af Bulgarien og Rumænien, vurderer Kommissionen, at denne undersøgelse bør tages i betragtning med henblik på undtagelsen.
                  
               
                     (6)
                  
                  
                     På grundlag af den videnskabelige dokumentation og STECF's vurdering bør undtagelsen begrundet i høje overlevelsesrater, der er tilladt i henhold til artikel 15, stk. 4, litra b) i forordning (EU) nr. 1380/2013 inkluderes i denne forordning for en periode på et år.
                  
               
                     (7)
                  
                  
                     De berørte medlemsstater bør senest den 1. maj 2022 indsende yderligere data om anslåede overlevelsesrater vedrørende gællegarnsfiskeri efter pighvar.
                  
               
                     (8)
                  
                  
                     Da foranstaltningerne i denne forordning indvirker direkte på de økonomiske aktiviteter og planlægningen af EU-fartøjernes fangstsæson, bør forordningen træde i kraft umiddelbart efter offentliggørelsen. I overensstemmelse med den fælles henstilling og under hensyntagen til den frist, der er fastsat i artikel 15, stk. 1, i forordning (EU) nr. 1380/2013, bør denne forordning finde anvendelse fra den 1. januar 2022 —
                  
               VEDTAGET DENNE FORORDNING:
         
            Artikel 1
            Gennemførelse af landingsforpligtelsen
            Den i artikel 15, stk. 1, i forordning (EU) nr. 1380/2013 omhandlede landingsforpligtelse anvendes i Sortehavet på fiskeri efter pighvar (Psetta maxima) fanget med bundsat gællegarn (redskabskode (5) GNS) i overensstemmelse med denne forordning.
         
         
            Artikel 2
            Definition:
            I denne forordning forstås ved »Sortehavet« marine farvande i det geografiske GFCM-underområde 29 henhørende under Den Almindelige Kommission for Fiskeri i Middelhavet (»GFCM«) som defineret i bilag I til Europa-Parlamentets og Rådets forordning (EU) nr. 1343/2011 (6).
         
         
            Artikel 3
            Undtagelse begrundet i høje overlevelsesrater
            
               1.   Den undtagelse fra landingsforpligtelsen, der er fastsat i henhold til artikel 15, stk. 4, litra b), i forordning (EU) nr. 1380/2013, for arter, der ifølge den videnskabelige dokumentation udviser en høj overlevelsesrate, finder i 2022 anvendelse på pighvar (Psetta maxima) fanget med bundsat gællegarn (GNS) i Sortehavet.
            
            
               2.   Pighvar (Psetta maxima), der fanges under de omstændigheder, der er omhandlet i stk. 1, genudsættes straks i det område, hvori den er fanget.
            
            
               3.   Senest den 1. maj 2022 forelægger de medlemsstater, der har en direkte forvaltningsmæssig interesse i fiskeriet efter pighvar i Sortehavet, Kommissionen yderligere oplysninger om overlevelsesrater for gællegarnsfiskeri efter pighvar og enhver anden form for relevante videnskabelige oplysninger, der underbygger den undtagelse, der er fastsat i stk. 1. STECF vurderer disse data senest den 31. juli 2022.
            
         
         
            Artikel 4
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar til den 31. december 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 25. august 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 354 af 28.12.2013, s. 22.
         
            (2)  Kommissionens delegerede forordning (EU) 2017/87 af 20. oktober 2016 om fastsættelse af en udsmidsplan for fiskeri efter pighvar i Sortehavet (EUT L 14 af 18.1.2017, s. 9).
         
            (3)  Rapporter fra Den Videnskabelige, Tekniske og Økonomiske Komité for Fiskeri (STECF) — »Evaluation of the landing obligation joint recommendations« (STECF-21- 05) 2021. Den Europæiske Unions Publikationskontor, Luxembourg. Tilgængelig her: https://stecf.jrc.ec.europa.eu/documents/43805/2537709/STECF+PLEN+19-02.pdf.
         
            (4)  Basaran, F. og N. Samsun, 2004, »Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions«, Aquaculture International 12: 321-331, 2004, Giragosov, V. og A. Nikolayevna Khanaychenko, 2012, »The State-of-Art of the Black Sea Turbot Spawning Population off Crimea (1998-2010)«, Turkish Journal of Fisheries and Aquatic Sciences, september 2012, DOI: 10.4194/1303-2712-v12_2_25; Samsun, N. og F. Kalayci, 2005, »Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing, Seasons Between 1999 and 2004«, Turkish Journal of Fisheries and Aquatic Sciences 5: 57-62, 2005.
         
            (5)  Redskabskoderne i denne forordning henviser til koderne i bilag XI til Kommissionens gennemførelsesforordning (EU) nr. 404/2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (EUT L 112 af 30.4.2011, s. 1). For fartøjer med en længde overalt på mindre end 10 m henviser redskabskoderne i dette skema til koderne i FAO-klassificeringen af redskaber.
         
            (6)  Europa-Parlamentets og Rådets forordning (EU) nr. 1343/2011 af 13. december 2011 om visse bestemmelser for fiskeri i aftaleområdet for GFCM (Den Almindelige Kommission for Fiskeri i Middelhavet) og om ændring af Rådets forordning (EF) nr. 1967/2006 om forvaltningsforanstaltninger til bæredygtig udnyttelse af fiskeressourcerne i Middelhavet (EUT L 347 af 30.12.2011, s. 44).